amanoisuno/poetBack huggingface dataset:
溢首座請贊 釋大觀 
{毛畏}{毛畏}𣯧𣯧，顒顒昂昂。强出人前，果見乖張。直如劈竹而人罕知其曲，圓如走丸而吾常用其方。聞說我宗甚奇特，當甚多年苕帚樁。明修棧道，暗渡陳倉。出語全無碑記，考賊不用證贓。敢濫稱花木瓜直下兒孫，真所謂米盡到糠。箇樣嘴臉非惟人惡，吾亦自惡，那堪形之丹青，懸之高堂。第一分付斷雲，付與丙丁收藏。覆水自來收不得，從教四海沸如湯。
西山泳長老請贊 釋大觀 
馽空雲蒂，補太虛縫。雖在窮相手頭，却要因人發用。等閒撞著箇冤家，活脫臨時看拈弄。
棲真身長老請贊 釋大觀 
我無我，柰這箇。眨得眼，話已墮。翻轉面皮，放人不過。搥碎連城之璧，大肆秦人之禍。
梨洲戒長老請贊 釋大觀 
相牽相引，自拈自弄。賺正因人，變滅胡種。業在其中不自知，九成韶集丹山鳳。
小師清默請贊 釋大觀 
直如鈎，曲如弦。拍盲使去，罔測其然。不解深跧，强出人前。默然兮意傳更待馿年。
小師清泰請贊 釋大觀 
瞥喜瞥嗔，沒頭沒腦。道泰時清，生風起草。等閒相撞，黑漆竹篦劈面來。無禪可談，三寸舌頭胡亂掃。九九百百，自不知老。稱爲臨濟兒孫，頑石何曾是寶。
小師清瑞請贊 釋大觀 
萎萎蕤蕤，自把不定，人多不悅。一味從空架空，知他有何所說。養子緣，迷子訣，六月炎炎飄瑞雪。
壽平章秋壑師相 釋大觀 
稽首毗盧法身主，三身一體圓滿覺。曼殊室利大智海，普賢清浄行願門。大慈悲父觀世音，信住行向地等妙。五十三位善知識，權實擁護天龍神。慈威加被儼在上，鑑茲贊祝日行空。癸酉仲秋之八日，定光金地産異人。自威音前秉正因，向靈山上受記莂。優鉢孕奇時一現，昴宿騰精瑞兩間。千靈嘉會當其時，君臣道合若符節。昇平規模愈持重，呼吸變故常鎮浮。身徇國難入重險，手扶日轂陞中天。遠夷縮縮憚威略，生民熙熙安袵席。嗣皇矜式尊爲師，萬彙仰戴恃爲命。佛法流行明盛世，持世護法端有憑。二千年後視今日，二千年前等無異。如來慧命期永續，衆生正信當不斷。整頓乾坤大力量，安樂黎庶大福德。我此伽藍鄮嶺東，釋尊舍利所鎮臨。即茲吉祥殊勝地，衮繡光儀立壽祠。穰穰緇侶方儼集，鐘鼓梵唄何所祝。萬象舌頭悉稱壽，寶塔顯爲舒瑞光。昔阿育王造佛塔，其數滿八萬四千。一塔該八萬四千，八萬四千同一塔。八萬四千妙吉祥，八萬四千妙殊勝。願均吉祥與殊勝，散作壽域無邊春。
題覺心居士轉物軒 釋大觀 
兩沼灧寒碧，一堂納寬閒。高柳逢春新翠展，寒梅霽雪清香繁。好本栽培常爛熳，四序芳馨看互換。雜華境徧剎塵中，十波羅蜜更主伴。覺心隠几隨彷徉，六用俱妙無可降。跏趺不語亦不默，篆煙一縷春晝長。釋迦老子何所見，教譚三百皆方便。就中一處最親切，轉物不爲物所轉。此堂物物元無殊，隨人受用有親疎。塵塵攝入大毗盧，應笑本來物無轉亦無。
人我擔 釋大觀 
分人分我謾多端，一串黄金鎖骨寒。善賈何曾停死貨，明明擔出與人看。
示錦屏趙高士 釋大觀 
真游誰管客程賒，閬苑春風幾度花。若會粟中藏世界，寥陽不是玉皇家。
性空 釋大觀 
萬有俱該等太虛，更須拈却趙州無。如今若欲知端的，舜若新添頷下鬚。
絕詮 釋大觀 
虛空講得四花飛，大地山河總發機。碧眼黄頭無處覓，是中元不動唇皮。
日本仙侍者歸國 釋大觀 
三應聲中密意通，分明飯布裹春風。休論親切不親切，巨舶回程至海東。
道者復幹接待 釋大觀 
旋營屋子嵌雲山，舊日靈泉氣象還。但有過門教歇去，誰云道者少機關。
日者王振齋 釋大觀 
言口談天有振齋，五行曾不涉安排。小軒對坐似無語，幾度晴雲過斷崖。
賀大淵自資福住白雲 釋大觀 
者邊颺下舀溪杓，鈯斧又移深處山。說與白雲門外客，相逢莫作舊時看。
病中送湛侍者之京 釋大觀 
別我從容藥鼎邊，迢迢京路紫霞連。重提藥病相治句，却道親依已五年。
示沙彌 釋大觀 
維衛芳騰蔓愈滋，花花葉葉轉芬披。鄮峰酷烈較些子，曇萼翻成鐵蒺藜。
示林侍者 釋大觀 
點墨如將當已長，分明白飯糝椒薑。出門相送都無說，堂下秋花自吐香。
晦機 釋大觀 
舌上雷轟一默間，纖塵不動鼓波瀾。拈花會上人無數，輸與頭陀一破顔。
沙彌付衣 釋大觀 
鷲嶺將何付飲光，十成綿密轉乖張。鄮峰恁麽不恁麽，尺線單絲自短長。
吳道人求語回庵 釋大觀 
東遊何見便還西，覓我伽陀要指迷。領取庵頭好消息，冬蔬經雨翠交畦。
和靜照詩韻  其一 釋大觀 
日轂陞邊不計程，轉頭已是隔重溟。更遭尊者相勾引，瀑搗飛梁夢未醒。
和靜照詩韻  其二 釋大觀 
諸方門戶總經過，惱亂春風有幾多。今日蒸雲重覩對，絲毫不隔最誵訛。
問物初和尚 廣利寺僧 
一封詔出禁庭中，催起慈峰住鄮峰。今日開堂宣妙法，祥雲瑞氣罩虛空。
秋夕過松陵 武衍 
月冷江空夜氣濃，桂香飛下廣庭風。不知何處神仙過，鶴唳數聲煙靄中。
鶑 武衍 
柳外飛來恰弄聲，瞥然流去一梭輕。分明啼斷春愁處，風不驚花午院晴。
宮詞補遺  其一 武衍 
梨花風動玉闌香，春色沈沈鎖建章。唯有落紅官不禁，儘教飛舞出宮牆。
宮詞補遺  其二 武衍 
牡丹春籞正穠華，有旨今年不賞花。剪落金盤三百朶，內批分賜近臣家。
采桑曲  其一 武衍 
粉光薄薄髻雲垂，葉滿湘籠獨步時。女伴未來歸未得，水邊閒照插花枝。
采桑曲  其二 武衍 
道是蠶忙未是忙，日長猶得事梳妝。羅敷有語何曾解，倚樹偷窺馬上郎。
虛皇壇月下聞笙 武衍 
何人吹動玉笙攢，天闊風高桂殿寒。聲軋五雲飛不去，夜深和鶴落瑶壇。
宮思 武衍 
當時十五正嬌妍，選入宮中二十年。誰料祇今三十五，舞鞾未蹋玉階前。
書畫扇 武衍 
雙成午夜約飛瓊，齊駕紅鸞看月明。縹緲碧雲歸去曉，洞天霜冷玉簫清。
贈苕上隠者 武衍 
夾谿槐柳綠雲堆，轍蹟何嘗到碧苔。不種桃花緣底事，恐因流水悞人來。
開元廣寒詞 武衍 
桂華珠殿水精樓，柘袖籠香乙夜游。飛下銀橋人不覺，月明三十六宮秋。
客去 武衍 
晉人冠子羽人衣，客去移牀傍小池。扇影不摇蘄竹浄，藕花風裏看唐詩。
游吳門同樂園疥池光亭壁呈使君張都承 武衍 
一城和氣萬家春，金碧樓臺處處新。太守不孤同樂意，木蘭堂上看遊人。
春日舟中書所見  其一 武衍 
翠峰斜倚側金翹，羅带縈紅罥碧桃。應是春愁禁不得，東風深院粉牆高。
春日舟中書所見  其二 武衍 
花外風來夾膩香，片雲誰遣下巫陽。不須囘首頻相顧，彼此傷春易斷腸。
明妃曲  其一 武衍 
中國無人虜肆輕，六宮揮淚別傾城。當時誰議誅延壽，益重君王好色名。
明妃曲  其二 武衍 
馬上風沙亂鬢蟬，羶鄉同地不同天。琵琶何用彈深怨，出降烏孫更可憐。
聞角呈宗諭方蕙巖 武衍 
曉角吹愁客夢寒，一聲聲落曲屏閒。吳兒可殺無風味，老却梅花祇當閒。
韓幹照夜白  其一 武衍 
八尺{馬昂}龍雪到蹄，阿瞞騎罷阿環騎。絕憐千古房星魄，不見明時見亂時。
韓幹照夜白  其二 武衍 
振金噴玉出天閑，幾向驪宮驟月還。脫使幹生天寶後，畫圖那得到人閒。
柳枝詞 武衍 
靈和殿裏最風流，三月飛花雪御樓。換得玉人眉樣巧，一春渾不下簾鈎。
秋夕清汎 武衍 
弄月吹簫過石湖，冷香摇蕩碧芙蕖。貪尋舊日鷗邊宿，露溼船頭數軸書。
老將 武衍 
幾囘夢裏到邊陲，馬上猶能磨戰旗。彈淚對人偏愛說，建炎隨駕渡江時。
春日湖上  其一 武衍 
花外垂楊閲四朝，東風依舊綠條條。當年盛事人猶說，二殿龍舟泊畫橋。
春日湖上  其二 武衍 
拆桐花上雨初乾，寒食游人盡出關。一片湖邊春富貴，斷橋船簇夕陽間。
春日湖上  其三 武衍 
飛鷁鳴鑣鼓吹喧，繁華應勝渡江前。吟梅處士今還在，肯住孤山爾許年。
春日湖上  其四 武衍 
船裏歌聲去復還，游人樂在酒杯間。爭如策蹇長堤上，細看南山與北山。
宜永觀雨 武衍 
池上泠泠過雨聲，綠荷風走萬珠明。天公未欲從羣望，作了晚涼俄便晴。
長橋月夕 武衍 
捲來滄海黄銀浪，飛出層雲白玉團。千古垂虹奇絕處，獨凭三百赤闌干。
雙鷺 武衍 
誰驚雙鷺起蘋汀，蹵裂玻瓈細有聲。飛入白雲渾不辨，碧山橫處忽分明。
重訪西湖舊游 武衍  西湖
西風吹曉鳳城開，桂子香中信馬來。十載不行湖上路，知它添了幾樓臺。
榴花 武衍 
蹙蹙生紅露滴珠，薰風涼幌曉妝初。折來戴朶頻拈看，應訝羅裙色不如。
燕子 武衍 
燕子攙風入畫楹，不知人傍綠窗行。香泥驚落忽飛去，却向桐華頂上鳴。
老宮人  其一 武衍 
寶髻無光玉貌昏，悲歌空感舊承恩。君王喜問先朝事，時許車兒到殿門。
老宮人  其二 武衍 
侍輦觀花上苑春，太皇宣索鳳笙頻。如今猶記當時曲，對譜閒教小內人。
湖亭席上贈商素 武衍 
一曲春風已擅場，淺顰低囀更傳觴。令人憶殺香山老，舊日玲瓏也姓商。
貴游 武衍 
鈿車轆轆輾芳塵，步幛香移一片春。花下玉盤行禁臠，御前宣勸到湖濱。
次平小景 武衍 
一拂殘煙暝不收，作成谿上十分秋。空林落日西風急，紅葉無詩水自流。
尋昔游 武衍 
碧水青山舊路迷，劉郎怊悵阮郎悲。仙桃一別人間去，洞裏春風自四時。
七夕 武衍 
金鍼插竝玉搔頭，月落河傾尚倚樓。細認雙星還自感，別離同是一般愁。
雁奴 武衍 
斷沙殘汐葑田枯，寂歷寒煙卧雁奴。飛起不知何處落，數聲驀忽隔黄蘆。
阮客 武衍 
粉靨嬌春掌上輕，玉琴聲裏見深情。花邊臨別重回首，猶恐絲弦說未明。
書吳江塔院水月 武衍 
疊疊滄波隔亂山，白鷗飛去復飛還。吟邊好思無多子，祇在孤舟落照間。
九日 武衍 
倒盡鴟夷酒更沽，西風吹興渺江湖。客中賸喜身强健，歲歲秋香看紫萸。
寄社友 武衍 
秉燭西園事已非，更堪中酒落花時。隔簾燕子偏饒舌，不管春愁倦作詩。
立春 武衍 
蓼滴辛盤色鬭鮮，已將春到酒尊前。金幡不用吳娃祝，自唱新詞插鬢邊。
孤山訪梅不遇簡知己 武衍 
結客尋春過舊隄，雪香雲冷鎖雙扉。隔牆應是梅花笑，敝却貂裘尚未歸。
雪中登垂虹亭 武衍 
投箠江邊雪滿頭，玉虹千尺要詩酬。詩成上馬誰同說，說似亭前兩白鷗。
霜梧 武衍 
棲鳳枝頭數葉輕，井邊籬落正關情。晚來縱有西風過，一片秋聲作不成。
湖邊 武衍 
日日湖邊上小車，要尋紅紫醉年華。東風合與春料理，忍把輕寒瘦杏花。
示舵師 武衍 
不拘早晚過長橋，要泊橋邊踏巨鼇。無月色時方得睡，有梅花處必停篙。不逢水活魚休買，纔見溪清米便淘。到得旗亭須報我，落帆相與醉村醪。
立秋夕 武衍 
水花香弄晚風清，閒立梧桐看月生。夜漏向深秋始覺，一天星溼露華明。
新雁 武衍 
塞月程程遠，星河字字疎。不眠沙外水，恐溼足間書。倦翮支風去，悲聲落枕初。秋清人易感，政自不關渠。
春曉山行馬上口占  其一 武衍 
山深竹暗曉風輕，幾樣幽禽錯雜鳴。駐馬細聽渾不識，就中惟識子規聲。
春曉山行馬上口占  其二 武衍 
路轉前山復後山，宿煙收盡薄生寒。吟鞭忽指松梢月，絕勝城中樓上看。
陽復 武衍 
一變陽爻七日初，窗閒測影弄徐徐。不知曾未添宮線，但覺多翻數葉書。
劉八窗見訪一夕即別 武衍 
五年苕上別，別後愧相疎。今夕知何夕，憶渠俄見渠。同持一杯酒，勝寄百封書。未及論心事，曉風囘蹇馿。
悼戴式之 武衍 
四海詩人說石屏，一時知己盡公卿。家傳衣鉢生無愧，氣挾江湖老更清。重感慨時多比興，最瑰奇處是歌行。九原不作空遺稿，三些吟魂淚爲傾。
嘗葡萄 武衍 
壓架駢枝露顆圓，水精落落照晴軒。微酸自是江南種，尚忍因渠說太原。
睡覺 武衍 
睡覺東風忽惘然，起翻雲母續爐煙。半醒不醉宿酲思，欲雨又晴寒食天。春草池塘詩夢裏，梨花庭院酒尊前。誰憐倦客長安市，節物驚心憶舊年。
晴絲 武衍 
何處飛來繚碧空，敲吟終日費形容。榑桑老繭抽纖緯，星殿殘機剪素茸。驀忽带歸簾外燕，等閒惹住柳邊蜂。風柔日薄樓臺晚，一縷低垂力正慵。
謝曹東甽跋吟卷 武衍 
十年湖海仰師儒，八斗衣傳子建餘。袖裏有詩須印證，句中無眼定趦趄。吹香玉唾清如許，刮膜金篦病已除。媼扇何曾求貴重，等閒中得會稽書。
楓橋道中 武衍 
路接官河柳行斜，蹇馿衝暑憇田家。雨餘天迥雲生葉，日午風輕稻放花。襏襫已懸黄犢睡，桔槔不動綠陰遮。老翁相見如相識，命坐藜牀自析瓜。
郊居紀實 武衍 
既安能適復何疑，小築重營即舊規。狡兔反爲三窟累，鷦鷯終遂一枝期。種成水際芙蓉徑，鑿得亭前菡萏池。客有可人尊有酒，四時風月總相宜。
送外家通倅方澹菴 武衍 
風節傳清素，名多爲宦游。花封纔解綬，芝檢趣監州。等上持麾節，歸來覲冕旒。江南與江北，底用說離愁。
松陵晚泊 武衍 
漭漭風濤外，天隨底處尋。碧雲千嶂暝，紅樹九秋深。故國荒城夢，空江倦客心。行藏那復計，篷月闖孤斟。
小游僊詞 武衍 
天風吹上碧嶙峋，鸞鶴聲清草木薰。金闕玉樓行欲遍，却携明月出紅雲。
寄湯伯起 武衍 
徙家城市去，不爲故人留。種菊應無地，觀山合起樓。別來通訊少，春至作詩不。池上雙檉綠，孤吟我正愁。
次韻答菊莊湯伯起 武衍 
數弓蔬地一方池，吾愛吾廬祇自知。蘆碧補交楊柳缺，檉紅攙上藕花遲。翠陰圍合疑無日，涼意蕭騷賸有詩。君欲重來須更待，嫩煙浮動晚晴時。
別燕 武衍 
寶墨煙雲邈，金風庭戶秋。有雛堪作伴，無計若爲留。謹勿沾鯨浪，應須避蜃樓。裁詩聊寄遠，煩慰玉人愁。
西陵觀梅 武衍 
障霜篝日奪天機，九月梅花賞玉蕤。到了不如春意勝，水邊風韻兩三枝。
小院 武衍 
小院秋聲動碧梧，颯然涼思滿籧篨。年來懶結青鐙伴，却課兒曹讀夜書。
夏日書事 武衍 
緩將琴軫卷將書，誰信閒中事有餘。約客論茶和水試，課童移菊带泥鉏。竹櫳日午猶關鶴，水檻朝來自餧魚。山薊已苗瓜已蔓，適安生計未全疎。
訪隠者居 武衍 
蘚磴披蘿入，茅堂著竹遮。綠看流去水，紅惜落殘花。蜀鳥啼春靜，山童厭客譁。細觀題壁者，一一是詩家。
宮中詞 武衍 
睡餘羅袖印眉山，行傍妝臺理墜鬟。聖主憂勤排當少，犀椎魚撥總成閒。
邊烽既息穡事告登歌以五十六字用和擊壤 武衍 
見說邊頭事已寧，捷書復得壽春城。從來方面多豪傑，均與朝廷繫重輕。棗實雖紅休北顧，稻花垂白近西成。民無饑色添歡色，氣象方纔似太平。
京口策應戍將歸營 武衍 
老矣猶征調，新從淮上歸。盡知邊境事，曾解壽春圍。腥血封刀匣，黄沙漬鐵衣。奏功均得賞，沽酒醉斜暉。
枕邊 武衍 
枕邊清坐散餘酲，慘淡西窗月半明。燕子夢囘簾未捲，楝花風信曉寒輕。
癖 武衍 
賸欲收神省費心，三生癡癖本來深。典衣尋訪晉朝畫，折簡借觀雷氏琴。帖字逼真嘗細搨，詩聯敲穩每長吟。鏡中一笑成何事，鬢影秋絲日見侵。
清明湖上 武衍 
榆火初傳禁漏殘，滿城和氣在湖山。接天楊柳風煙裏，照水桃花圖畫閒。舊路人穿新路去，長橋船出斷橋還。吾皇應喜民胥樂，歲許西門入夜關。
宿呂城舟中 武衍 
古堞遺蹤何處尋，斷煙殘日意沈沈。飛湍過閘風雷怒，峭岸如山草木深。燈火鄰船喧客枕，江天漂梗碎鄉心。明朝沽酒新豐市，怊悵無人伴苦吟。
送客之潤赴時貴約 武衍 
折柳亭邊未問津，江山先入夢來頻。漕渠水足新逢雨，客路風光恰是春。莫論孫劉悲既往，願言賓主樂相親。曾留短絕題多景，君到應須爲拂塵。
送徐雲友歸行都 武衍 
落落奇男子，長年走客塵。白身無寸祿，青眼欠高人。病爲思詩苦，貧緣立行真。片雲留不住，歸醉洛陽春。
伯氏自吳門來輦下再宿即別 武衍 
把酒論新事，移牀問故山。桑麻云已長，親戚喜相安。斷鴈江湖外，馳心夢寐間。兩年三度別，此別覺尤難。
劉後村被召 武衍  衡山
銜上官雖顯，吟邊興不衰。細評南嶽稿，遠過後山詩。才大人多忌，名高上素知。瓣香吾敢後，幸見召環時。
送友人赴長沙酒官 武衍 
老楓殘月曉江濱，送客歸來又送君。愁滴離聲三疊淚，眼穿行色萬重雲。過湘應取離騷續，到邑終期課最聞。莫爲西班羞薄宦，要思先世立殊勳。
杏花 武衍 
柳店春風酒旆斜，紫綃團萼數枝花。香肌元是多豐膩，錯把紅梅看作他。
寓京口四首答湯菊莊兼簡分司鄭料院 北固亭口占 武衍 
三生結得潤人緣，卮酒時來暖客氈。北固兒童雖不識，也緣巾屨過山前。
寓京口四首答湯菊莊兼簡分司鄭料院 鶻山 武衍 
屹然孤石蘚痕青，千古江湍洗不平。蒼鶻飛來復飛去，不知身爲此山名。
寓京口四首答湯菊莊兼簡分司鄭料院 甘露寺很石 武衍 
二雄曾向此般還，鼎立功名各未安。留得坐時頑石在，至今人尚說曹瞞。
寓京口四首答湯菊莊兼簡分司鄭料院 月觀遠眺 武衍 
朝宗亭下浪冥冥，何日尋觀瘞鶴銘。更欲裹茶邀客去，短篷敲火瀹中泠。
歲在丁亥郊禋禮成皇帝登門肆赦獲睹盛典恭成口號 武衍 
閶闔煌煌闢曉雲，千官鵠立望嚴宸。鶴書飛下珠簷峻，雉扇分開玉座新。山壽聲中團喜氣，鈞天奏處隔香塵。明王盛事民何幸，三載恩寬四海春。
正元二日與菊莊湯伯起歸隠陳鴻甫汎舟湖上二首  其一 武衍  西湖
春雲漠漠雨踈踈，小𦩘衝煙入畫圖。除却淡妝濃抹句，更將何語說西湖。
正元二日與菊莊湯伯起歸隠陳鴻甫汎舟湖上二首  其二 武衍 
櫂轉逋山𫇢落暉，春風深鎖恨依依。松間一鶴俄飛起，疑是先生出未歸。
送蕙坡趙富陽赴高郵元幕見次 武衍 
相逢客裏便相歡，握手真能出肺肝。買得酒尊曾共酌，带來詩卷每容看。舊聞遊宦多知己，今喜公朝與好官。一片淮雲千里月，覲圭何日入長安。
蘆筍 武衍 
春風荻渚暗潮平，紫綠尖新嫩茁生。带水掐來隨手脆，櫂船歸去滿篝輕。竹根稚子難專美，澗底香芹可配羹。風味祇應漁舍占，玉盤空厭五侯鯖。
湖亭席上 武衍 
寒食梨花月，新晴楊柳風。愁融山色裏，興極酒杯中。綠髮日夜變，青春今古同。忍教行樂處，容易夕陽紅。
哀魏方泉  其一 武衍 
每見中吳士，多稱太守賢。一毫無暴政，千里樂豐年。心醉西樓月，身飛北闕天。那知人事異，夢絕柳橋邊。
哀魏方泉  其二 武衍 
詔下催歸覲，人傳便尹京。班纔聯從橐，庭忽舞銘旌。玉樹悲中折，金丹聖莫生。澤多唯乳子，天道若無情。
寄吳德章簽判 武衍 
莫轉朱弦軫，知音世不慳。吟情清似水，壯志屹於山。自入鄉關去，相思雲樹間。春風吹五葉，早趁集英班。
書所懷 武衍 
閒拂塵中鏡，猶憐壁上梭。生平多坎壈，知己半銷磨。對酒成孤酌，橫琴寓九歌。相思江水闊，歲晚客如何。
蠟梅  其一 武衍 
磬口檀心紫暈重，繁香微洩繡簾風。照花休用添紅燭，却怕輕明暖易融。
蠟梅  其二 武衍 
賦得姿容類至中，哨枝宿葉又春風。品題雖入江梅譜，可惜名同韻不同。
恭謝慶成詩十闋  其一 武衍 
二載明禋帝意專，瓣香盍謝祖宗前。願前盛典從頭數，紹述應須億萬年。
恭謝慶成詩十闋  其二 武衍 
麝蠟籠紗粲玉階，珠櫳齊撤九門開。一天星斗明如月，法駕徐擎出殿來。
恭謝慶成詩十闋  其三 武衍 
宮監推簾探曉星，景陽鍾動已妝成。鳳輿陸續銜車馬，黄道香濃尾駕行。
恭謝慶成詩十闋  其四 武衍 
禮成列聖宴群工，浩蕩春風到竹宮。傳旨簪花俄侶錦，信知天子是天公。
恭謝慶成詩十闋  其五 武衍 
大官宣勸禮優寬，中殿妃嬪各盡歡。和氣滿城天色好，不妨直際晚回鑾。
恭謝慶成詩十闋  其六 武衍 
樂奏仙韶進壽觥，觚棱風細寶香清。隔簾微見龍顔啟，緣是優人有笑聲。
恭謝慶成詩十闋  其七 武衍 
宮前儀衛尚般還，花裏聲傳午漏殘。見說御園才放水，聖心游泳正觀瀾。
恭謝慶成詩十闋  其八 武衍 
染羅彫草斡天機，簇戴工夫鬭出奇。唯有近臣恩數異，尚方別賜細欒枝。
恭謝慶成詩十闋  其九 武衍 
小白長紅十里春，歸來天仗擁香塵。翩翩黄屋彫霞裏，輦上無花止一人。
恭謝慶成詩十闋  其一○ 武衍 
士庶重重間綺羅，霽光熏作小春和。御街兩行瞻天表，比似前回人更多。
病目 武衍 
病目醫治兩睫寬，迎風猶苦淚漫漫。水邊望月雖無礙，燈下觀書便覺難。索句每防愁入腎，好杯多是熱歸肝。法當著意收神觀，不用金篦久自安。
飲葯房陳戶山居分韻得閤字 林尚仁 
常人厭寂寥，隠士畏喧雜。山居主人百好無，終日哦詩閉書閤。我本山中人，心事亦頗合。杖藜約客行幽深，來扣吟扉坐陳榻。不敘寒暄說晚唐，滿座春風屢傾榼。霜晴沙路軟如泥，谷鳥相呼聲自答。花時不飲空白頭，世味由來如嚼蠟。祇憐無夢化作蝴蝶飛，遶盡百花深處日千匝。
暑夜 林尚仁 
松風生晚凉，坐久市聲歇。客去行獨吟，踏石碎明月。
題蘆鄉思歸圖 林尚仁 
不畫梅花却畫蘆，自言家在箇鄉居。當時恨不曾添雁，爲带平安一紙書。
九日登烏回寄鄭渭濱 林尚仁 
烏回山下寺，閑抱一琴遊。客路黄花晚，江城寒露秋。持書誰送酒，懷古獨凭樓。想爾西風裏，遶籬吟未休。
和陳葯房納凉 林尚仁 
貪凉分石坐，野服岸巾紗。竹暗鳴風葉，溪暄聚水花。深村人語靜，高樹鳥飛斜。不飲論文酒，敲碁煮夜茶。
贈歌者 林尚仁 
聲逐嬌雲學鳳鳴，王孫幾醉拍欄聽。春深莫唱關情曲，多少行人過柳亭。
新昌道中 林尚仁 
春紅落盡雨霏霏，爲怯輕寒尚夾衣。村路每於泥處滑，鄉音漸與市人非。護蠶谿女條桑去，抱布山翁換米歸。世味徧嘗只如此，幾番清夢落漁磯。
寓華亭下砂鹽場 林尚仁 
地僻民居少，官勤國課優。遠程驅瘦馬，小港礙行舟。晴日鹽花曉，風潮海氣秋。野人因買鶴，半月此遲留。
秋日書懷 林尚仁 
十年客路歎飄蓬，歷盡風霜鬢欲空。睡少半疑茶作祟，愁多全覺酒無功。數蛩厭靜鳴秋雨，一葉驚寒落晚風。惆悵故園歸未得，草荒籬下菊花叢。
適越留別 林尚仁 
江亭飲罷起離愁，何事西風又越遊。潮信欲來人欲去，夕陽紅蓼滿汀洲。
此山林僉葯房陳戶偕張牧隠暮春晦日載酒相過席上以手揮素絃爲韻得絃字 林尚仁 
春詩敲未穩，一醉傍琴眠。吟客相過日，飛花欲盡天。竹陰池水暗，樹色島雲連。幽鳥可人意，數聲清似絃。
寒夜即事 林尚仁 
吟苦過於顛，吟成亦自憐。凍油燈影薄，深屋語聲圓。分月照歸客，避寒移卧氈。一冬少閑日，不得到梅邊。
春日偶成 林尚仁 
未逢知己愧蹉跎，又見春風長徑莎。杜宇一聲詩思減，楊花三月客愁多。從人乞米貧如舊，借吏抄書字半訛。懶說江湖十年事，近來平地亦風波。
廢寺 林尚仁 
敕額雖存屋半傾，爐香無主佛無靈。豪家不管空門事，日夜西風語塔鈴。
自賦 林尚仁 
學書學劍兩無成，天乞梅邊隠姓名。未必清閑非盛福，縱教富貴亦虛榮。百年有限春風老，萬事無心夜月明。何計莫餐煙火供，漱流眠石過今生。
送林雲岫歸省 林尚仁 
西風吹客衣，束擔出王畿。千里莫嫌遠，幾人猶未歸。山空秋鶴瘦，天闊暮雲飛。料得還家日，將詩壽綵闈。
雨中和張西麓 林尚仁  西湖
雨聲聽易厭，况復事關心。終夜不成寐，一春徒費吟。委紅花命薄，重碧酒盃深。何日西湖上，移船繫柳陰。
連雨留宿陳葯房吟所 林尚仁 
谿水分流急，谿雲带濕飛。防饑童乞米，畏冷客添衣。雨院碁聲潤，風窗燭影微。終須待晴去，踏月夜深歸。
偶題 林尚仁 
矮屋過如斗樣寬，閉門渾不受春寒。海棠睡去梨花瘦，次第東風到牡丹。
弔友人墓 林尚仁 
樹陰雲影暗空山，銘石雖存不忍看。燒罷紙錢灰未冷，落花啼鴂雨聲寒。
遊陽明洞天 林尚仁 
每箇虛亭坐片時，旋尋古蹟上巖梯。石含秋色苔痕老，洞接雲天樹影低。樵客出林驚虎嘯，道人臨水聽猿啼。吟邊欲記陽明事，恐動山靈不敢題。
清真觀 林尚仁 
一宮占斷水中央，瘦竹添丁護短牆。老鸛聲中松子落，遊鱼影裏藕花香。雲房不雨琴常潤，池閣無風榻自凉。擬辦隠心終老此，便須歸與鶴商量。
春晚 林尚仁 
春事又無幾，陰晴苦不齊。久貧交味薄，多病語聲低。落絮行風徑，歸雲度晚谿。故鄉二千里，日夜子規啼。
贈褚雪巘 林尚仁 
多年林下隠，猶带舊儒酸。自說因詩苦，還如學易難。曉窗花氣潤，夜枕雨聲寒。又欲名山去，應尋勝跡看。
村居即事 林尚仁 
外事少曾聞，深居似隠君。谿明花照影，風細水行文。蠶室寒初閉，蜂房早已分。偶因尋藥去，踏破一村雲。
寓舍留別 林尚仁 
撥盡寒灰雨夜深，半窗燈影伴孤吟。不眠只有琴知得，明日陽關何處心。
課伐木 林尚仁 
手揮樵斧氣如虹，幾樹寒煙一餉空。午夜無依烏鵲冷，數聲應恨月明中。
懷潘寒巖 林尚仁 
別後空相憶，無書直至今。頻年千里客，多事半生心。卯酒欺人醉，春詩带病吟。倚欄政無緒，一鳥過花陰。
余種竹方成扁其室曰竹所友人以詩至用其韻 林尚仁 
屋老苔荒席久虛，近分一榻與雲俱。梅花未種招蜂怨，竹所雖清欠鶴圖。無事看山如對客，有時隠几亦忘吾。過門除却能吟者，不是高僧即老儒。
山居 林尚仁 
帝城花錦地，讓與市人居。萬事不到耳，一貧唯讀書。掃牀留月宿，種藥带雲鋤。未晚多先醉，爲官恐不如。
簡許有實 林尚仁 
閑磨霜刃破銀瓜，沉水香銷日影斜。吟客不來情思懶，晚風庭院落槐花。
陳葯房聞人禺谿黄平嶺春日相過分得琴字 林尚仁 
半生無厚業，祇合住山林。留客旋沽酒，典衣因買琴。晴窗行野馬，高樹語春禽。彼此知心久，相看意轉深。
過友人幽居 林尚仁 
門似野人家，空園擬種瓜。有僧分石坐，無酒問鄰賒。獨鶴喜欲舞，老梅寒自花。此身歸未去，猶愧暮林鴉。
旅懷 林尚仁 
欲暮西風引客愁，十年如夢住他州。故交零落誰知己，往事凄凉歎白頭。一紙音書燈下淚，滿城砧杵月明秋。早知世路風波險，只在山中煮石休。
懷蒲一庵許紒巖 林尚仁 
新營一榻養天和，獨喜身閑鬢未皤。藥性不諳緣病少，花名慣識爲吟多。移書曬日防留蠹，寫帖臨池擬換鵝。不到玉峰今兩載，故人情味近如何。
陳葯房舟中分得詩字 林尚仁 
移舟春岸曉，小雨欲晴時。煙樹望疑暗，水程行較遲。推蓬山色近，得句野鷗知。來往無多路，歸囊又一詩。
寄表兄鄭古潭 林尚仁 
江湖風浪惡，飄泊此依依。白髮親俱老，深春人未歸。雲留行李住，風遣落花飛。强飲盃中物，芳心莫易違。
閒裏 林尚仁 
閒裏身心得自如，春風茅屋燕同居。松花滿地谿雲滑，一榻晴窗卧看書。
寄西湖友人 林尚仁  西湖
湖邊春更好，別後費吟思。載酒曾遊處，憶君同醉時。面風花落易，背日雪消遲。早晚携琴去，山中與鶴期。
送友人別 林尚仁 
此心偶無事，君復敘離情。江國多寒色，春風幾日程。雪添行李重，船逐浪花輕。後夜應相憶，空山月正明。
送楊巨川遊邊 林尚仁 
此行不必話離愁，且舉匏樽醉幾籌。天下豈無山可買，男兒當與國分憂。劍辭星匣邊風凜，船駕雲帆海月流。莫道讀書無用處，讀書方有用兵謀。
寄鄉友 林尚仁 
此身拘不得，暮楚又朝吳。故國幾人在，三年一字無。天風潮信急，江月雁聲孤。久不看明鏡，年來有白鬚。
寄吳宗之 林尚仁 
在家猶苦熱，客路足應疲。書劍果何地，江湖非舊時。久晴苗欲雨，多病藥如飴。憶自分携後，知心更有誰。
雪中呈社友 林尚仁 
風雨蕭蕭攪雪飛，一寒如此只貪詩。酒瓢傾盡囊金少，恐被梅花笑不知。
送陸月湖歸玉峰 林尚仁 
行李無多半是詩，買船兼載鶴同歸。思君晚泊吳江冷，風捲蘆花幾雁飛。
喜友人爲僧 林尚仁 
身披雲衲瘦伶俜，一刺新添得寺名。餐供未便趺足坐，誦經猶作讀書聲。禪窗欲晚聞鐘掩，吟履逢秋踏葉行。應是千生修得到，幾人頭白尚無成。
贈許紒巖 林尚仁 
年齒未三十，清名已照人。才高猶苦學，俸薄不言貧。留客醉終日，愛花吟過春。自憐閑未得，滿面撲京塵。
辛亥元日遊聞人省庵園和陳葯房韻 林尚仁 
倚欄吟未穩，把酒問溪山。今日又添歲，一冬無此閑。梅花依竹靜，雪意避春慳。次第燈期近，重逢一解顔。
賀陳石泉宰華亭歸 林尚仁 
天下稱繁邑，一廉如此希。政成人惜去，官滿鶴先歸。家學傳金管，春風入紫薇。知音正當路，健翼看高飛。
夜坐 林尚仁 
焚香獨坐勘騷經，庭樹無風葉不鳴。靜入夜深聞鼓吹，一池明月亂蛙聲。
梅雨 林尚仁 
繁聲不可聽，點滴似秋霖。谿長欲無岸，窗低微復陰。葛衣凉意重，礎石潤痕深。欲出愁泥濘，依依獨客心。
訪隠者 林尚仁 
姓名多已在仙行，見說曾傳辟穀方。未必詔書徵便起，可憐人世老猶忙。浴蒲磵冷雲初濕，種朮山春土亦香。何日此身分半隠，歸須先製芰荷裳。
戲友人買侍兒歸 林尚仁 
幾扣吟窗多不遇，識君雖久會君稀。近聞行李擔書去，添得明珠伴劍歸。開甕酒香春遶屋，倚欄人醉月侵衣。野夫別有觀心法，不在深山獨掩扉。
鶴 林尚仁 
楚楚異凡禽，相看瘦不禁。饑尋芝朮晚，夢憶海山深。華表千年事，青天萬里心。一聲唳清夜，霜月滿疎林。
寄陳赤嵌 何文季 
英雄空有淚沾襟，千古興亡感慨深。邱壑正多亡國恨，干戈消盡讀書心。容身天地生何補，入眼風霜老不禁。却笑紅塵知退晚，能教早計卧山林。
寄懷 何文季 
衣冠不忍墜家聲，風雨瀟瀟鷄自鳴。身似孤蓬隨地轉，家無長物带書行。荒涼松竹鄉心外，淡薄虀鹽世味輕。幸有田疇堪料理，何如買犢且歸耕。
送黄坡峰 何文季 
浮萍浩蕩夾桑榆，茅屋田園狐兔墟。拾橡豈能饑杜甫，鬻車終不困相如。子規枝上他鄉月，白鶴峰頭處士廬。三徑雖荒歸亦好，筆耕還有腹中書。
寄彭府教 何文季 
食薇已愧首陽人，肯學楊雄作美新。滿目山河長是淚，窮崖草木不知春。狂來自與白雲笑，老去從教俗子嗔。湖海論交無久近，相逢同是漢遺民。
送翁主學謁靖山提舉 何文季 
三百年間植士林，年來零落幾青衿。人間已厭詩書味，堂上猶聞絲竹音。山向靜中涵易象，陽於復處見天心。執經弟子趨函丈，祗恐門前雪意深。
寄朱五哥 何文季 
單父琴邊遇賞音，臯比巍坐屋廬深。客中莫放揮金手，酒後無忘守口箴。投筆未酬豪傑志，讀書猶識聖賢心。何時棹破山陰雪，共對青燈談古今。
送邵省元 何文季 
血汗文場日未東，秋香壓倒萬花叢。幾年豹隠山中霧，一息鵬摶海上風。魁業正須期遠大，微官豈足論窮通。龍門有客來相訪，爲說憂時鬢已翁。
寄蘧覺陳先生 何文季 
白髮相看重別離，幾囘默坐撚吟髭。子猷不作乘舟興，龐老終無出郭時。隔面雲山如有礙，輸心泓穎寄相思。文溪遺稿傷淪落，此事還當付與誰。
寄姚達泉 何文季 
鵬程九萬儘天寬，剛被西風鎩羽翰。四海車書新宇宙，幾家門戶舊衣冠。園花灼灼酣春夢，澗竹亭亭傲歲寒。正氣莫教銷鑠盡，典型留與後人看。
再用汪縣尹韻寄彭府教 何文季 
日入崦嵫萬念灰，出門笑口爲誰開。人從飯顆山頭遇，春在梅花枝上來。有夢欲隨流水去，無詩怕被黑雲催。疊山曾是江湖友，恨殺吟魂喚不囘。
寄懷 何文季 
白髮蕭蕭壯氣衰，垂頭兀兀董生帷。饑難煮字將焚硯，語不驚人懶作詩。昔日卞和常泣玉，今時墨子更悲絲。自從夢筆風流後，枯朽那能出菌芝。
寄石溪  其一 何文季 
錦雲曾逐好風來，强學嬌顰寄雁囘。鯨浪拍天滄海闊，祇愁無路到蓬萊。
寄石溪  其二 何文季 
龐老多年不入州，一竿危坐石溪頭。山中飽食魚羹飯，不博人間萬戶侯。
寄石溪  其三 何文季 
長天淡淡雁沈沈，人在桃源路更深。一點靈犀千里月，雲遮不斷故人心。
題嚴子陵垂釣圖 何文季 
卧足曾將帝腹加，拂衣歸去伴烟霞。祗消一釣名千古，虧殺當年鄧仲華。
別徐大使 何文季 
去來書畫米家船，聊結梅花一笑緣。不爲蓴鱸棄官去，歸心祗在白雲邊。
何達觀久客他鄉音問曠絕一日忽見過又匆匆告別吾老且病未知後會何如走筆以贈 何文季 
風萍渺無跡，一日扣柴扉。乍見猶疑夢，相逢遽語違。子方懷遠志，誰復挽征衣。烟雨松楸隔，何當賦式微。
別趙丞 何文季 
花縣平分月，冰壺不受塵。圓機皆中理，禮愛獨親仁。晚菊長留節，寒梅自作春。無家可歸去，須有築臺人。
秋堂弟自贛歸建安作別 何文季 
同飲西江甫兩春，匆匆馬首又東馳。歸與華閣春風裏，憶我鈴齋夜雨時。好把汗青傳久遠，莫將朱紫裹愚癡。閩中多有南翔雁，折取梅花寄一枝。
寄蘧覺先生 何文季 
雲山隔斷故人疎，聞道新生三鳳雛。老我只添頭上雪，淒涼光景不堪書。
畫呂仙贊 何文季 
杖頭挑起碧山雲，劍氣擘開滄浪海。鞭龍笞鳳遊八區，長嘯一聲天浩蕩。
吳子珍登仕避地大寧示詩賡韻以謝 何文季 
雁行聲價壓朋儔，凜凜詞鋒炯二矛。寶劍神光埋不住，夜衝星斗落旄頭。
宣差曾思丁得替歸詩以贈之 何文季 
田家不放淚痕乾，日日深山吏打門。憶昔宣差提調日，關征不到杏花村。
山礬花 祝穆 
玲瓏葉底雪花寒，清晝香薰草木間。移植小軒供宴坐，恍疑身在普陀山。
豫章 祝穆 
豫章偃蹇兩蒼龍，雪幹寧須匠石逢。借重歲寒雙大字，絕勝松拜大夫封。
句  其一 祝穆 
黄花自與淵明別，不見閑人直到今。
句  其二 祝穆 
細花穿弱縷，盤向綠雲鬟。
白雲亭 釋正韶 
白雲亭上白雲閑，雲滿危欄雪滿山。雪似白雲雲似雪，不知何處是人間。
夏令燬生佛銜 詹夢璧 
共稱生佛戴恩波，一飽歡騰鼓腹歌。家有佛銜收拾去，人心有佛可收麽。
仙人石 徐圓老 
花開炫紅霞，景接長春壑。終古斯石存，蒼苔涴雙脚。安得洞仙來，重遊跨白鶴。
寄劉後村 湯漢 
唐朝空自貴宏詞，科目何嘗得退之。掌制徒聞誇子厚，殘篇僅見命敦詩。堪嗟實錄無完傳，太息淮西有後碑。寄語莆田紫薇老，文章蓋世例如斯。
自儆 湯漢 
春秋責備賢者，造物計校好人。一點莫留餘滓，十分成就全身。
題靈鷲四首  其一 湯漢 
靈鷲古道場，攝乎大國間。一日忽翬飛，四顧無靦顔。
題靈鷲四首  其二 湯漢 
引泉已成沼，對石宜破窗。他年澗上橋，爲子書春淙。
題靈鷲四首  其三 湯漢 
南澗靜者徒，小試扶顛手。期畢棟宇工，拂衣入巖岫。
題靈鷲四首  其四 湯漢 
問禪去靈隠，聽講去天竺。還有無求人，來尋靈鷲宿。
宿孔野雲丹房 湯漢 
天師煉丹時，丹鼎見龍虎。丹成天師去，龍虎名萬古。溪深松杪風，山明夜來雨。雨後丹鳳鳴，風前黄鵠舉。
贈久軒提刑江東二首  其一 湯漢 
江右皇華遡浙東，按行特地到山中。柴門忽有高軒過，衰俗久無前輩風。嵩嶽氣摇消息長，祝融開霽鬼神通。荒崖絕谷留光彩，長使人懷太極翁。
贈久軒提刑江東二首  其二 湯漢 
嚮來廷諍偉堂堂，不負西山與紫陽。盡道拾遺當召黯，不應清詔久煩滂。真儒事業誰能測，憂國忠純不謾狂。一上蓬萊看雲海，細氈歸去論虞唐。
觀魚亭 湯漢 
有亭翼然山之阿，源頭活水養魚多。雲山四面如畫圖，金梭上下光相摩。池上木深陰翳地，池下荷生香撲鼻。携酒邀朋池上觀，圉圉洋洋真得意。咄，東海鯉，南溟魚，自信時人莫淺窺，神靈豈是池中物。變化成龍會有期，一朝烜赫雷聲壯。翻身直透三層浪，揚鬐鼓鬣橫千丈。
偈頌一百三十六首  其一 釋惟一 
是法住法位，世間相常住。佛殿對三門，燈籠掛露柱。
偈頌一百三十六首  其二 釋惟一 
浴冰橋畔，伏虎巖前。雪消松杪，春到梅邊。古佛眼睛突出，瞿曇面目昭然。認著依前隔大千。
偈頌一百三十六首  其三 釋惟一 
夜夜明星現，有眼誰不見。此夜老瞿曇，却被明星轉。直至而今雙眼花，無瑕白玉自生瑕。
偈頌一百三十六首  其四 釋惟一 
和暖上元天氣，是處笙歌動地。瑞巖無可設施，隨分放燈一二。
偈頌一百三十六首  其五 釋惟一 
今朝十五，明朝十六。瓠苦瓜甜，松直棘曲。辟支老漢，炎夏衣楮，嚴冬浴冰，謾自辛勤，徒勞檢束。爭似而今禪和，三三兩兩，水邊林下，寒向火，熱乘凉，又誰管你地覆天翻，天翻地覆。是玉也大奇，只恐不是玉。
偈頌一百三十六首  其六 釋惟一 
露冷風清，山空月明。天際歸鴻書梵字，夜深砧杵送秋聲。眼覷不見，耳聽不聞。與君傾盡此時心，莫認山河作眼睛。
偈頌一百三十六首  其七 釋惟一 
伏虎巖前，螺江江上。一去一來，無去來相。今朝古辟支，昔日翁和尚。
偈頌一百三十六首  其八 釋惟一 
微雨潤枯荄，嚴風攪林木。梅唇已破香，柳眼眠未足。塵世競奔忙，光景相追逐。林間無事人，好唱雲門曲。今朝臘月二十五，明朝臘月二十六。
偈頌一百三十六首  其九 釋惟一 
今日上元令節，雨意連綿未歇。過去燃燈如來，全體一時漏泄。簷頭滴滴，分明歷歷。
偈頌一百三十六首  其一○ 釋惟一 
建嶺雲，建溪水。縹緲無邊，淵深無底。盡情收拾歸來，點滴無非珍貴。拋向諸人面前，切忌自生擬議。見之不取，思之千里。
偈頌一百三十六首  其一一 釋惟一 
禪禪，風生木杪，葉墜庭前。唧唧寒蛩吟破壁，聲聲歸雁度遼天。諸人若也會得，此去吳屯不遠。若也不會，藍溪水透洋邊。阿呵呵，笑倒武夷張大僊。
偈頌一百三十六首  其一二 釋惟一 
皎潔中秋月，清光處處同。是人皆照破，無水不形容。圓滿纖塵浄，婆娑桂影重。古今爭賞翫，誰到廣寒宮。
偈頌一百三十六首  其一三 釋惟一 
舊日重陽，今日重陽，籬菊披金淺淺黄。休訝去年蓬鬢，今歲半成霜。喜得同人相訪，那邊風景，此間風景，且莫論量。相與對花賒一醉，高歌大笑，手舞足蹈，聽教人道掣顛狂。
偈頌一百三十六首  其一四 釋惟一 
虎溪冰瑩長空月，鳳嶺松吟後夜風。堪笑堪悲翁老子，儼然不改舊時容。
偈頌一百三十六首  其一五 釋惟一 
可祖齊腰立雪，長慶坐破蒲團。一人鐵壁覷要透，一人滄海瀝須乾。鐵壁透，滄海乾，出禮三拜依位立，捲起簾來天下寬。堪悲堪笑，何易何難。信道梅花香撲鼻，須是徹骨一番寒。
偈頌一百三十六首  其一六 釋惟一 
羅綺叢中，笙歌社裏。燈明如來，放光現瑞。
偈頌一百三十六首  其一七 釋惟一 
秋風捲地，秋水連天。千山影瘦，萬木蕭然。漁笛數聲江上月，樵歌一曲嶺頭烟。
偈頌一百三十六首  其一八 釋惟一 
楊岐三脚馿，虎丘睡虎子。毛色既一同，蹄爪亦相似。
偈頌一百三十六首  其一九 釋惟一 
無礙慧門，鐵壁鐵壁。一擊擊開，不勞餘力。幾人把手拽不入。
偈頌一百三十六首  其二○ 釋惟一 
橫一丈，豎一丈。滿室風生，半窗月上。山僧要坐便坐，要起便起，終不向這裏無風起浪。諸人若不散去，照顧劈脊拄杖。
偈頌一百三十六首  其二一 釋惟一 
目視雲霄，有一拳未敢分付。日遊閙市，三十棒且待別時。遇坎則止，乘流而行。既無跡於去來，寧有心於動靜。昨日恁麽，逸翮獨翔，孤風絕侶。今日不恁麽，翫江月，聽松風。拈起閤皂山，濃蘸清江水。平展金鳳洲，寫出祖師意。貼向十字街頭，俾人人知道，一年十二月，臘月是年尾。寶祐改元，又從頭起。萬年萬年更萬年，清江依舊清無底。道泰不傳天子令，時清休唱太平歌。
偈頌一百三十六首  其二二 釋惟一 
不如隨分納些些，何處青山不是家。玉笛橫吹皇化裏，風前清韻徹天涯。
偈頌一百三十六首  其二三 釋惟一 
惠力大寶藏，日轉萬億匝。一日萬億匝，千日千萬億。願以轉輪數，仰祝天子壽。惟願天子壽，復倍轉輪數。繁開玉葉茂金枝，永與法輪無盡時。
偈頌一百三十六首  其二四 釋惟一 
翠柳堤邊舞，黄鶑樹上鳴。瞿曇真實相，歷歷在而今。誰言入滅向雙林。
偈頌一百三十六首  其二五 釋惟一 
這箇老漢，殊無所解。不惟屈屈曲曲，且是頑頑頼頼。我昔沒興見之，直至而今尀耐。燒炷香，禮三拜。喫拳打拳，彼此莫怪。
偈頌一百三十六首  其二六 釋惟一 
今朝結制，號令宜先。三章約法，普示人天。身不可妄動，亦不可塊然。口不可妄開，亦不可默然。意不可妄舉，亦不可罔然。依如是行如是住，圓覺伽藍常現前。
偈頌一百三十六首  其二七 釋惟一 
獅子吼，無畏說，百獸聞之皆腦裂。
偈頌一百三十六首  其二八 釋惟一 
晝也惺惺，夜也惺惺。既不掉舉，亦不昏沉。何須求白玉，只此是黄金。
偈頌一百三十六首  其二九 釋惟一 
夏熱乘凉，冬寒向火。自古自今，總恁麽過。不知二祖立雪齊腰，畢竟圖箇什麽。以吾之不可，學柳下惠之可。
偈頌一百三十六首  其三○ 釋惟一 
無禪不參，無道可學。只責諸人如醉而醒，如夢而覺。醉既醒，夢既覺。雖然只是舊時人，却與舊時相遼邈。
偈頌一百三十六首  其三一 釋惟一 
德山拆殿，寶峰燒香。二俱不惡，一種不臧。瞿曇元自面皮黄。
偈頌一百三十六首  其三二 釋惟一 
開門待知識，知識喜來過，兩兩不成雙，一一無回互。共卧不共床，同行不同步。昭然在目前，目前不可覩。雖則不可覩，我獨知其故。聖容菩薩來西天，盧仙夏人在東土。
偈頌一百三十六首  其三三 釋惟一 
山前一片閑田地，無意求之却宛然。幾許風光都買盡，不曾費著一文錢。
偈頌一百三十六首  其三四 釋惟一 
今朝解制，且作麽生。從前約束，一槩放行。萬里秋天飛一鶚，東西南北任縱橫。
偈頌一百三十六首  其三五 釋惟一 
昨從天上去，元不離地下。今歸地下來，亦不離天上。上下無間，來去無差。天河秋一雁，砧杵夜千家。
偈頌一百三十六首  其三六 釋惟一 
六年雪嶺竟無成，練得身形似鶴形。盡謂見明星悟道，何曾悟道見明星。入山何富，出山何貧，知心能幾人。
偈頌一百三十六首  其三七 釋惟一 
春風料峭，春雨連綿。桃花逐浪，新竹籠煙。香嚴已往靈雲去，一度春深一愴然。
偈頌一百三十六首  其三八 釋惟一 
這老凍儂，惺惺懵懂。分明無一絲毫，剛道有三斤重。只知恁麽脫空相誑，不知其讎甚於戴天之不共。
偈頌一百三十六首  其三九 釋惟一 
去從閙市紅塵去，歸向白雲深處歸。因甚更無迎與送，去來寸步不曾移。
偈頌一百三十六首  其四○ 釋惟一 
細不可減，大無以加。近在眼睫，遠過天涯。是著即錯，擬之又差。缺齒老胡會不得，空携隻履返流沙。
偈頌一百三十六首  其四一 釋惟一 
五五午時書，妖邪盡掃除。一堂風悄悄，千古意如如。蒲飲先春雪，糭餐明月珠。舌頭如具眼，醉飽樂無餘。
偈頌一百三十六首  其四二 釋惟一 
一月在天，影含衆水。只如雙劍峰頭月，何似芙蓉溪上月。芙蓉溪上月，何似泐潭潭底月。若道同，東西各一涯，若道別，天無第二月。
偈頌一百三十六首  其四三 釋惟一 
白雲巖上月，太平松下影。深夜秋風生，都成一片境。